Ярка адлюстроўваюць такія разважанні дадзеныя Нацыянальнага статыстычнага камітэта па перапісе насельніцтва. Аказваецца, беларускую мову роднай лічаць 60 працэнтаў жыхароў нашай краіны, аднак у якасці размоўнай яе выкарыстоўваюць толькі 23 працэнты, дома ж па-беларуску размаўляюць 26 працэнтаў. Хто гэтыя тры працэнты? Мабыць, тыя людзі, якія на вуліцы сваёй недасканалай мовы саромеюцца, а дома – у камфортных умовах, дзе ніхто не пасмяецца з не да месца выкарыстанага назоўніка, выбіраюць яе ахвотна. Бо ў вёсцы ўсе – і матуля, і тата, і сусед — не абыдуцца без трапнага беларускага слаўца, якое можа стрэліць гучней ружжа. У роднай хаце размаўляюць так, як умеюць, і механізатар, і навуковец. Камфортна, таму і не сорамна.